అశ్విని వైష్ణవ్

అశ్విని వైష్ణవ్ భారతదేశానికి చెందిన ఒక రాజకీయ నాయకుడు , ఐఏఎస్ అధికారి. 2021 జూలై 8 నుండి కేంద్ర రైల్వే శాఖ, కమ్యూనికేషన్స్ శాఖ, ఎలక్ట్రానిక్స్ మరియు సమాచార సాంకేతిక శాఖలకు మంత్రిగా బాధ్యతలు నిర్వహిస్తున్నాడు. 2019 జూన్ నెలలో భారత పార్లమెంట్ ఎగువ సభ అయిన రాజ్యసభ ఎంపీగా ఒడిశా రాష్ట్రం నుండి ఎన్నికయ్యాడు.

తొలినాళ్ళ జీవితం 
వైష్ణవ్ 1970 లో రాజస్థాన్ రాష్ట్రంలోని జోధ్పూర్ లో జన్మించాడు. వీరి కుటుంబం మొదట రాజస్థాన్ లోని పాలి జిల్లాలోని రాణిలోని జీవాండ్ కల్లన్ గ్రామంలో నివసించేది; తరువాత వీరు  జోధ్పూర్ లో స్థిరపడ్డారు.  వైష్ణవ్ 1991 లో జోధ్‌పూర్ ఎంబిఎం ఇంజనీరింగ్ కాలేజీ (జెఎన్‌వియు) నుండి ఎలక్ట్రానిక్ & కమ్యూనికేషన్స్ ఇంజనీరింగ్ కోర్సులో బంగారు పతకంతో పట్టభద్రుడయ్యాడు ఆ తరువాత ఐఐటి కాన్పూర్ నుండి ఎం.టెక్ పూర్తి చేశాడు. 1994  యుపిఎస్సి సివిల్ సర్వీసు పరీక్షలో దేశంలోనే 27 వ ర్యాంకు సాధించాడు. 2008 లో వైష్ణవ్ పెన్సిల్వేనియా విశ్వవిద్యాలయం  వార్టన్ స్కూల్ నుండి MBA చేయడానికి యుఎస్ వెళ్ళాడు.

కెరీర్

సివిల్ సర్వీసులో 
1994 లో, వైష్ణవ్ ఒడిషా కేడర్‌లో ఇండియన్ అడ్మినిస్ట్రేటివ్ సర్వీస్‌లో చేరాడు. ఒడిశాలోని వివిధ ప్రాంతాలలో విస్తృతంగా పనిచేశాడు, బాలసోర్ ఇంకా కటక్ జిల్లాల జిల్లా కలెక్టర్‌గా పనిచేశాడు.ఆ తరువాత 2003లో  మాజీ ప్రధాన మంత్రి అటల్ బిహారీ వాజపేయి కార్యాలయంలో డిప్యూటీ సెక్రటరీగా నియమించబడ్డాడు.
2008లో సెలవు తీసుకొని ఉన్నత చదువులకు అమెరికా వెళ్ళాడు.

సమారంభకునిగా 
MBA పూర్తి చేసిన తరువాత, వైష్ణవ్ తిరిగి భారతదేశానికి వచ్చి GE ట్రాన్స్‌పోర్టేషన్‌లో మేనేజింగ్ డైరెక్టర్‌గా చేరాడు. తరువాత అతను సిమెన్స్‌లో వైస్ ప్రెసిడెంట్‌గా చేరాడు.

2012 లో, అతను కార్పొరేట్ రంగాన్ని విడిచిపెట్టి  గుజరాత్లో త్రీ టీ ఆటో లాజిస్టిక్స్ ప్రైవేట్ లిమిటెడ్, వీ గీ ఆటో కాంపోనెంట్స్ ప్రైవేట్ లిమిటెడ్ ఆటోమోటివ్ కాంపోనెంట్స్ తయారీ యూనిట్లు రెండింటినీ ఏర్పాటు చేశాడు.

రాజకీయ నాయకునిగా 

2019 జూన్ నెలలో భారత పార్లమెంట్ ఎగువ సభ అయిన రాజ్యసభ ఎంపీగా ఒడిశా రాష్ట్రం నుండి ఎన్నికయ్యాడు.

2021 జూలై 8 నుండి కేంద్ర రైల్వే శాఖ, కమ్యూనికేషన్స్ శాఖ, ఎలక్ట్రానిక్స్ మరియు సమాచార సాంకేతిక శాఖలకు మంత్రిగా బాధ్యతలు నిర్వహిస్తున్నాడు.

మూలాలు 

1970 జననాలు
సమారంభకులు
పార్లమెంటు సభ్యులు